KOMISIJOS SPRENDIMAS
2008 m. balandžio 24 d.
iš dalies keičiantis Sprendimo 2004/438/EB I priedą dėl žalio pieno ir žalio pieno pagrindo produktų importo iš Australijos bei pieno ir pieno pagrindo produktų importo iš Serbijos ir tame priede atnaujinantis Šveicarijos įrašą
(pranešta dokumentu Nr. C(2008) 1587)
(Tekstas svarbus EEE)
(2008/338/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1) ypač į jos 8 straipsnio 1 ir 4 dalis,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 11 straipsnio 1 dalį,
kadangi:
(1)
2004 m. balandžio 29 d. Komisijos sprendimo 2004/438/EB, nustatančio tinkamumo gyvūnų ir žmonių maistui patvirtinimo taisykles bei veterinarinio sertifikavimo sąlygas žmonėms skirto termiškai apdoroto pieno, pieno pagrindo produktų ir žalio pieno importui į Bendriją (3), I priede pateikiamas trečiųjų šalių, iš kurių, esant tam tikroms sąlygoms, į Bendriją leidžiama importuoti žalią pieną ir žalio pieno pagrindo produktus, sąrašas. Be to, pieno ir pieno pagrindo produktų, atitinkančių tame sprendime nustatytus gyvūnų sveikatos reikalavimus, siuntos gali būti vežamos tranzitu per Bendriją į kitas trečiąsias šalis.
(2)
Australija yra įtraukta į trečiųjų šalių, iš kurių į Bendriją leidžiama importuoti pieną ir pieno pagrindo produktus, sąrašą. Iš Australijos leidžiama importuoti tik pasterizuotą arba sterilizuotą pieną ir pieno pagrindo produktus. Australija kreipėsi su prašymu leisti jai taip pat eksportuoti žmonėms skirtą žalią pieną ir žalio pieno pagrindo produktus.
(3)
Sprendime 2004/438/EB numatomas pieno ir pieno produktų apdorojimas, siekiant apsaugoti Bendrijos gyvūnų sveikatos būklę. Atsižvelgiant į gyvūnų sveikatos padėtį Australijoje, ypač į jos snukio ir nagų ligos nebuvimo statusą nuo 1872 m., kuomet buvo nustatytas paskutinis snukio ir nagų ligos protrūkis, turėtų būti leista šiuos produktus importuoti iš šios trečiosios šalies, nes jie nekelia pavojaus gyvūnų sveikatai.
(4)
Todėl Australijos įrašą dėl žalio pieno ir žalio pieno pagrindo produktų Sprendimo 2004/438/EB I priedo A skiltyje reikėtų atitinkamai iš dalies pakeisti.
(5)
Serbija kreipėsi su prašymu įtraukti ją į trečiųjų šalių, iš kurių į Bendriją leidžiama importuoti žmonėms skirtą termiškai apdorotą pieną ir pieno pagrindo produktus, sąrašą, kad būtų leidžiama tokius produktus vežti tranzitu per Bendrijos teritoriją į galutinę paskirties vietą kitose trečiosiose šalyse.
(6)
Komisijos Serbijoje atlikti bendro pobūdžio gyvūnų sveikatos patikrinimai, paskutinis - 2007 m. birželio mėn., parodė, kad kompetentingos institucijos gali tinkamai garantuoti, kad gyvūnų sveikatos padėtį toje šalyje galima laikyti patenkinama.
(7)
Todėl atsižvelgiant į gyvūnų sveikatos aspektus turėtų būti leista importuoti termiškai apdorotą pieną ir pieno pagrindo produktus iš šios trečiosios šalies.
(8)
Prieš pateikiant įmonių, kurioms leidžiama importuoti į Bendriją, sąrašą reikės surengti dar vieną patikrinimo vizitą, siekiant visapusiškai įvertinti visuomenės sveikatos aspektus, tačiau kol kas turėtų būti leista tokius produktus vežti tranzitu.
(9)
Todėl I priedo B ir C skiltis reikėtų papildyti Serbijos įrašais dėl žmonėms skirto termiškai apdoroto pieno ir pieno pagrindo produktų.
(10)
Be to, tikslinga atnaujinti to priedo išnašą, susijusią su Šveicarija, nurodant Susitarimą tarp Europos bendrijos ir Šveicarijos Konfederacijos dėl prekybos žemės ūkio produktais.
(11)
Todėl reikėtų atitinkamai iš dalies pakeisti Sprendimo 2004/438/EB I priedą.
(12)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/438/EB I priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2008 m. gegužės 1 d.
3 straipsnis
Šis sprendimas yra skirtas valstybėms narėms.
Priimta Briuselyje, 2008 m. balandžio 24 d.